SET เช้าพุ่งกว่า 10 จุด ตามทิศทางตลาดตปท.-คลายกังวลเฟดยังไม่ขึ้นดอกเบี้ย
SET เช้าพุ่งกว่า 10 จุด ตามทิศทางตลาดตปท.-คลายกังวลเฟดยังไม่ขึ้นดอกเบี้ย
7 เม.ย. 2558

ผู้สื่อข่าวรายงานว่า ตลาดหุ้นไทยต้นภาคเช้าพุ่งกว่า 12 จุด โดย ณ เวลา 11.00 น. ดัชนีอยู่ที่ระดับ 1,548.34 จุด บวก 12.29 จุด หรือ0.80 % ด้วยมูลค่าซื้อขาย 8,435.23 ล้านบาท ตามทิศทางตลาดหุ้นต่างประเทศ โดยเฉพาะตลาดหุ้นโตเกียวที่ปิดภาคเช้าพุ่งขึ้น 1.15% ตามตลาดหุ้นนิวยอร์กเมื่อคืนนี้
เนื่องจากนักลงทุนคลายความกังวลว่าธนาคารกลางสหรัฐ(เฟด)คงยังไม่ปรับขึ้นอัตราดอกเบี้ยในเร็ว ๆ นี้ ขณะที่มีแรงซื้อหุ้นขนาดใหญ่ในกลุ่มหลักเข้าอย่างคึกคัก โดยเฉพาะหุ้นกลุ่มพลังงานที่ได้แรงหนุนจากราคาน้ำมันที่สูงขึ้นด้วย
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป ระบุในบทวิเคราะห์วันนี้ (7 เม.ย. 58) ว่า ตลาดหุ้นไทยช่วงหลังจากเปิดตลาดเช้านี้ปรับขึ้นไปกว่า 10 จุด เป็นผลมาจากปัจจัยภายนอกประเทศ หลังข้อมูลการจ้างงานสหรัฐฯออกมาแข็งแกร่งทำให้คลายกังวลการปรับขึ้นอัตราดอกเบี้ยของธนาคารกลางสหรัฐ(เฟด) ที่ยังคงเป็นปัจจัยเชิงลบต่อ sentiment แต่มองว่าการปรับตัวขึ้นของดัชนีเป็นลักษณะของเทคนิเคิลรีบาวด์ และมูลค่าการซื้อขายยังคงเบาบาง
อย่างไรก็ตาม ยังต้องติดตามกันต่อในประเด็นของการปรับขึ้นอัตราดกอเบี้ยของสหรัฐ ส่วนปัจจัยภายในประเทศยังไม่มีเรื่องใหม่เข้ามา คาดว่าดัชนีน่าจะมีการย่อตัวลงะหว่างวัน พร้อมให้กรอบแนวรับ 1,530 จุด แนวต้าน 1,550 จุด
 